## La Generalitat col·loca les bigues de l’estructura del nou pont sobre el barranc del Murtal a Godelleta que multiplicarà per tres la seua capacitat

*** Es tracta del pas al carrer Torrent del municipi, afectat greument per les inundacions i sense capacitat per a respondre a les noves dimensions del barranc
* Esta és la principal actuació de reconstrucció a Godelleta, amb dos passos afectats i una inversió de la Generalitat de 3,2 milions d’euros**

La Conselleria de Medi Ambient, Infraestructures i Territori continua avançant en la reconstrucció de les infraestructures sobre el barranc del Murtal, a Godelleta, que van patir greus danys per les riuades, i aconseguix una nova fita amb la col·locació de les bigues del nou pont que multiplicarà per tres la seua capacitat.

Este dimarts ha tingut lloc la instal·lació de les bigues que conformaran la nova estructura sobre el barranc en el carrer Torrent del municipi. En concret, es tracta de dos bigues en U de 36,5 metres de longitud i 105 tones de pes cada una, fabricades a Buñol i traslladades mitjançant transport especial fins a la seua ubicació.

La directora general d’Infraestructures Viàries, María José Martínez Ruzafa, ha explicat que per a la seua instal·lació “ha sigut necessari habilitar prèviament una plataforma d’accés al llit i condicionar el terreny per al trànsit de vehicles pesats”, a més de requerir “una grua de gran tonatge, situada en el mateix llit, per a posicionar-les en el seu lloc”.

Cal recordar que l’anterior estructura, d’una sola obertura i 12 metres de longitud, va quedar seriosament danyada durant les inundacions, quan les restes van tapar el pas i la crescuda de l’aigua va obrir un nou llit.

Segons ha explicat Martínez Ruzafa “això va deixar el pont completament desconnectat i sense capacitat per a respondre a les noves dimensions del barranc”. A causa del deficient estat de la infraestructura i a la seua inadequació funcional davant del llit actual, modificat després del pas de la riuada, “s’ha optat per reposar el pas mitjançant una estructura completament nova”.

D’esta manera, se substituïx l’antic pont per una estructura isostàtica amb dos bigues en U que permetran el pas de dos carrils de circulació i voreres per als vianants. “Amb una obertura de 35 metres i un tauler de 9 metres d’ample, l’obra aprofita l’espai generat per l’ampliació natural del llit, i amb això es garantix més seguretat i funcionalitat” ha afirmat la directora general.

**Actuacions en el carrer Lugo**

En paral·lel, la Generalitat avança en la millora del pas sobre el barranc del carrer Lugo, també afectat. En este cas, l’estructura principal no presenta danys greus, per la qual cosa s’està ampliant amb un nou tram de marcs prefabricats per a cobrir la zona erosionada.

Actualment, l’obra està pràcticament finalitzada i es manté un sentit de circulació pel pas reconstruït i un altre per un desviament provisional, a l’espera que la finalització del pas del carrer Torrent permeta restablir el trànsit habitual.

Les obres de Godelleta formen part del pla de recuperació de carreteres, ponts i passarel·les de titularitat municipal que ha assumit la Generalitat i compten una inversió de 3,2 de milions d’euros.

En concret, la Generalitat està duent a terme mig centenar d’actuacions en diferents municipis que han sol·licitat ajuda per a reparar les seues infraestructures municipals amb una inversió de 50 milions d’euros en el marc del pla ‘Recuperem València’.

Fecha: 12/08/2025